ผ่าคลอดมา 3 สัปดาห์ แผลภายนอกสมานดีแล้วค่ะ แต่เมื่อ 3 วันก่อนเริ่มมีอาการเจ็บแปลบ/แสบที่หัวแผลข้างขวา ลองดูแล้วด้านนอกไม่มีเลือด หรืออาการบวมแดง เจ็บเป็นช่วงๆค่ะ เท่าที่สังเกตุจะเจ็บแสบๆตอนนอนตะแคงค่ะ เวลาเดินมีเจ็บบ้างบางครั้งแต่ไม่มากเท่าตอนนอน ไม่แน่ใจเกี่ยวกับการยืดเกรงตัวมากไปหรือเปล่าค่ะ เลยทำให้เจ็บแผล ไม่ทราบว่าแบบนี้เป็นการอักเสบ/ติดเชื้อ หรือเป็นอาการอะไรค่ะ รบกวนด้วยนะคะ ขอบค่ะ
สวัสดีค่ะ หากบริเวณแผลที่เคยผ่าตัด ไม่ได้มีอาการปวด ผิวหนังไม่มีอาการบวมและแดง ก็แสดงว่าไม่ได้มีการอักเสบติดเชื้อเกิดขึ้นค่ะสำหรับอาการเจ็บแบบแปลบๆ หรือแสบที่แผล เป็นอาการที่เกิดจากเส้นประสาท ซึ่งอาจเกิดจากเส้นประสาทส่วนปลายเส้นเล็กๆ ที่ผิวหนังเกิดการฉีกขาดจากการผ่าตัด ซึ่งการซ่อมแซมของเส้นประสาทจะค่อนข้างช้า แม้บาดแผลจะหายไปแล้วก็ตาม แต่เส้นประสาทเล็กๆ อาจยังซ่อมแซมตัวเองไม่เสร็จ จึงยังอาจเกิดอาการแปลบๆ หรือแสบที่แผลได้ ดังนั้น หากอาการเป็นไม่มาก และเกิดขึ้นเป็นพักๆ ก็ให้สังเกตอาการไปก่อนได้ค่ะแต่หากอาการเป็นต่อเนื่อง เป็นรุนแรงขึ้น ก็ควรไปพบแพทย์เพื่อตรวจและรักษาค่ะ